Sodišče: sodba Preveritev Arango Jaramillo in drugi/EIB, C‑334/12 RX‑II, EU:C:2013:134 , točke 28, 30 in 33, ter sklep Dietz/Komisija, 126/76 DEP, EU:C:1979:158 , točka 1;

Splošno sodišče Evropske unije: sklep Longinidis/Cedefop, T‑283/08 P‑DEP, EU:T:2014:1083 , točke od 24 do 26 in navedena sodna praksa;

Vsaka presoja, ki bi pravico institucije, urada ali agencije Unije, da zahteva povračilo dela ali celotne nagrade, izplačane za opravljene storitve odvetniku, podredila objektivni potrebi po teh storitvah, bi v resnici pomenila posredno omejitev pravice, ki jo zagotavlja člen 19, prvi odstavek, Statuta Sodišča, sodišče Unije pa bi moralo presojo institucij, uradov in agencij, ki so odgovorni za organizacijo svojih služb, nadomestiti z lastno presojo. Taka naloga pa ni v skladu s členom 19, prvi odstavek, Statuta Sodišča niti s pristojnostmi glede notranje organizacije, ki jo imajo institucije in agencije Unije v zvezi z vodenjem svojih zadev pred sodišči Unije. Okoliščina, da ima urad ali agencija Unije pravno službo, torej ne vpliva na ugotovitev, ali so stroški, ki jih ta urad ali agencija plača odvetniku, ki ni del njegovega osebja, taki, da se lahko povrnejo.

Poleg tega dejstvo, da sta uradu ali agenciji Unije pomagala zastopnik in zunanji odvetnik, ne vpliva na ugotovitev, ali so zadevni stroški morda taki, da se lahko povrnejo, saj nič ne omogoča njihove načelne izključitve. Kljub temu pa lahko vpliva na določitev višine stroškov, nastalih zaradi postopka, ki bodo na koncu povrnjeni. Zato ne gre za kršitev načela enakega obravnavanja tožečih strank, kadar se institucija, urad ali agencija Unije v nekaterih zadevah odloči za pomoč odvetnika, v drugih zadevah pa to institucijo, urad ali agencijo zastopajo njeni agenti.

V okviru določitve višine stroškov, ki se lahko povrnejo, sodišče Unije ni pristojno za odmero nagrad, ki jih morajo stranke plačati svojim odvetnikom, temveč je pristojno za določitev višine plačil, ki se lahko izterjajo od stranke, ki se ji naloži plačilo stroškov. Sodišču Unije pri odločanju o predlogu za odmero stroškov ni treba upoštevati nacionalne tarife, ki določa nagrade odvetnikov, niti morebitnega sporazuma, ki ga v zvezi s tem sklenejo zainteresirana stranka in njeni zastopniki ali svetovalci.

Poleg tega mora sodišče, če v pravu Unije ni predpisov o tarifah, samo presoditi podatke o zadevi ob upoštevanju predmeta in narave spora, njegovega pomena z vidika prava Unije ter težavnosti zadeve, na katero se sklicuje, obsega dela, ki ga je sodni postopek lahko zahteval od agentov ali svetovalcev, in ekonomskih interesov, ki so jih stranke imele v sporu.

V zvezi s tem – tudi brez dokazila o storitvah odvetnika in temu namenjenega časa, saj je nagrada določena s pavšalnim zneskom – je že iz same priprave odgovora na tožbo mogoče sklepati, da je ta odvetnik dejansko opravil dejanja in storitve, potrebne za postopek pred Sodiščem za uslužbence. Prav tako to, da je plačilo določeno s pavšalnim zneskom, ne vpliva na presojo Sodišča za uslužbence glede zneska, katerega povrnitev se lahko zahteva na podlagi stroškov, saj se sodišče opira na dobro ustaljena merila sodne prakse in na natančne navedbe, ki jih morajo predložiti stranke. Čeprav neobstoj teh podatkov Sodišču za uslužbence ne preprečuje, da bi na podlagi pravične presoje določilo višino stroškov, ki se povrnejo, pa ga neobstoj teh podatkov postavlja v položaj, v katerem mora opraviti strogo presojo zahtev tistega, ki zahteva povrnitev teh stroškov.

Poleg tega premoženjsko stanje stranke, ki se ji naloži plačilo stroškov, ne spada med merila, na podlagi katerih sodišče Unije v postopku odmere stroškov določi višino stroškov, ki se lahko povrnejo.

(Glej točke 35, 36, 41, 42 in 48.)

Splošno sodišče Evropske unije: sklepa Marcuccio/Komisija, T‑278/07 PDEP, EU:T:2013:269, točka 20, in Longinidis/Cedefop, EU:T:2014:1083, točka 67;

Sodišče za uslužbence: sodba Blais/ECB, F‑6/08, EU:F:2008:160, točke od 111 do 116; sklepa Martinez Erades/ESZD, F‑64/12 DEP, EU:F:2013:111, točka 21, in Chatzidoukakis/Komisija, EU:F:2014:41, točki 22 in 23 ter navedena sodna praksa.